জেন-জি বিক্ষোভে নেপালে মৃত ৩০, আহতের সংখ্যা ছাড়াল হাজার! জারি কার্ফু

ওয়েব ডেস্ক: জেন-জি বিক্ষোভে জ্বলছে নেপাল (Nepal)। সেনার নির্দেশের পর পদত্যাগ করেছেন প্রধানমন্ত্রী কেপি শর্মা ওলি (K P Sharma Oli। বিক্ষোভকারীদের তাণ্ডব, ভাঙচুর-লুটপাটে তছনছ বুদ্ধের এই ছোট্ট দেশ। পরিস্থিতির মোকাবিলায় নেপালের রাস্তার দখল নিয়েছে সেনাবাহিনী। দেশে কার্ফু (Curfew) এবং জরুরি অবস্থা জারি করা হয়েছে। পরিস্থিতিতে নিয়ন্ত্রণে কাঠমান্ডুতে সেনা কড়া পদক্ষেপ নিয়েছে। ভারতের বহু নাগরিক আটকে নেপালে। উত্তপ্ত পরিস্থিতি এড়াতে মানুষকে ঘরের বাইরে বেরোতে নিষেধ কড়া হয়েছে। বিক্ষোভের মুখে পড়ে এখনও পর্যন্ত ৩০ জন প্রাণ হারিয়েছেন। আহতের সংখ্যা ছাড়িয়েছে এক হাজারের গণ্ডি। যা ক্রমশ উদ্বেগ বাড়াচ্ছে।

এই মুহূর্তে দেশটি সেনার নিয়ন্ত্রণে থাকলেও আগেই পার্লামেন্ট, মন্ত্রীদের বাসভবনে আগুন লাগিয়ে দেয় ছাত্র-যুবরা। আহত একাধিক মন্ত্রী। আগুনে ঝলসে প্রাণ হারিয়েছেন নেপালের প্রাক্তন প্রধানমন্ত্রী ঝালানাথ খানালের স্ত্রী রাজ্যলক্ষ্মী চিত্রকর। অশান্তির আঁচে নেপালের জেলগুলি থেকে পালিয়েছে বহু বন্দি। বিশৃঙ্খল পরিস্থিতিতে নেপালে নাগরিকদের শান্ত থাকার বার্তা দিয়েছে সেনা বাহিনী। সেনাপ্রধানের স্পষ্ট বার্তা, কোনও রকম ভাঙচুর, লুটপাট মেনে নেওয়া হবে না। তা দেখলে কড়া ব্যবস্থা নেওয়ার হুঁশিয়ারি দেওয়া হয়েছে। আপাতত দেশে রাতে কার্ফুও জারি করেছে সেনাবাহিনী। তবে দিনের বেলা এবং রাতে ২ ঘণ্টা করে শিথিলতা আনা হয়েছে। আগামীকাল শুক্রবার পর্যন্ত কার্ফু জারি করা হয়েছে।

আরও পড়ুন: প্রধানমন্ত্রীর পদ হারানোর জন্য ভারতকে দায়ী করলেন কেপি শর্মা ওলি!

অন্যদিকে, এই মুহূর্তে নেপালে কাজ করতে যাওয়া ভারতের নাগরিকরা অর্থাৎ পরিযায়ী শ্রমিকরা দলে দলে ফিরে আসছেন। পানিট্যাঙ্কিতে থমথমে পরিস্থিতি। তবে নতুন করে নেপালে কাউকে প্রবেশ করতে দেওয়া হচ্ছে না। পানিট্যাঙ্কি সীমান্ত পরিদর্শন করেন রাজ্যপাল সি ভি আনন্দ বোস। ভারতীয়দের দেশে ফেরাতে বিশেষ বিমানের ব্যবস্থা করা হচ্ছে।

উল্লেখ্য, গত বৃহস্পতিবার নেপাল সরকার ফেসবুক, হোয়াটস্যাপ সহ ২৬ টি সোশ্যাল মিডিয়ার উপর নিষেধাজ্ঞা জারি করে। অভিযোগ ছিল, নির্ধারিত সময়ের মধ্যে এই সংস্থাগুলি রেজিস্ট্রেশন করেনি। তাই নেপালে ২৬টি সোশ্যাল মিডিয়া বন্ধ করে দেওয়া হয়। তারপরেই ক্ষোভের আগুনে ফুঁসতে থাকে যুব সমাজ। সোমবার থেকেই কাতারে কাতারে জেন জি বা যুব সমাজ নেপালের রাস্তায় বিক্ষোভে নামে। পার্লামেন্ট, মন্ত্রীদের বাসভবনে আগুন লাগিয়ে দেয় ছাত্র-যুবরা। পড়ে সরকার নিষেধাজ্ঞা তুলে নিলেও থামেনি বিক্ষোভ। চাপের মুখে পড়ে ইস্তফা দেন প্রধানমন্ত্রী। মঙ্গলবার আগুনে ঝলসে প্রাণ হারান নেপালের প্রাক্তন প্রধানমন্ত্রী ঝালানাথ খানালের স্ত্রী রাজ্যলক্ষ্মী চিত্রকর। পরিস্থিতির মোকাবিলায় নেপালের রাস্তার দখল নামে সেনাবাহিনী।

দেখুন অন্য খবর